SKRIFTLIG FORESPØRGSEL E-2847/00

af Bart Staes (Verts/ALE) til Kommissionen

(8. september 2000)

Om: Offentliggørelse af EU-dokumenter

En arbejdsgruppe af højtstående embedsmænd inden for Coreper har i løbet af sommermånederne udarbejdet et forslag til en drastisk begrænsning af offentliggørelsen af EU-dokumenter. Dog indeholder Amsterdam-traktaten udtrykkeligt bestemmelser om retten til aktindsigt i sådanne dokumenter.

Arbejdsgruppen ønsker at gøre brug af den skriftlige procedure for at indarbejde dette forslag i en bindende tekst. På denne måde sættes både Europa-Parlamentet, Kommissionen og Rådet fra september ud af spillet.

Kun repræsentanterne fra Nederlandene, Sverige og Finland er gået imod en begrænsning af retten til aktindsigt i dokumenter. De andre Coreper-repræsentanter synes at mene, at Kommissionens forslag især en adfærdskodeks via proceduren med fælles beslutningstagning ikke afspejler deres personlige synspunkter vedrørende offentliggørelse af EU-dokumenter.

1. Går Kommissionen ind for det forslag om offentliggørelse af EU-dokumenter, som er blevet udarbejdet af en arbejdsgruppe af højtstående embedsmænd inden for Coreper? I benægtende fald agter Kommissionen at protestere mod det pågældende forslag?

2. Mener Kommissionen, at det forslag om offentliggørelse af EU-dokumenter, som er blevet udarbejdet af en arbejdsgruppe af højtstående embedsmænd inden for Coreper, undergraver dens forslag, især en adfærdskodeks via proceduren med fælles beslutningstagning? I bekræftende fald, hvilke foranstaltninger agter Kommissionen at træffe for at sikre, at dens forslag bliver den officielle retningslinje for offentliggørelse af EU-dokumenter?

3. Mener Kommissionen, at forslaget fra CoreperS embedsmænd udgør en overtrædelse af bestemmelserne i Amsterdam-traktaten om offentliggørelse af EU-dokumenter? I bekræftende fald hvorledes vil Kommissionen anfægte denne overtrædelse af traktatens bestemmelser?

Svar afgivet på Kommissionens vegne af Romano Prodi

(26. oktober 2000)

Den 14. august 2000 vedtog Rådet en afgørelse 2000/527/EF om ændring af afgørelse 93/731/EF om aktindsigt i Rådets dokumenter og af afgørelse 2000/23/EF om forbedring af oplysningerne om Rådets lovgivningsarbejde og af det offentlige register over rådsdokumenter(1). I henhold til den nye afgørelse er de dokumenter, der er klassificeret som yderst hemmelige, hemmelige og fortrolige på det sikkerheds- og forsvarsmæssige område, ikke omfattet af bestemmelserne om aktindsigt og findes ikke i det offentlige register over rådsdokumenter.

Indtil denne afgørelse var aktindsigt i Rådets dokumenter bestemt af en adfærdskodeks, der var fælles for Rådet og Kommissionen, og som ikke på forhånd udelukkede noget dokument, medmindre det var dokumenter, hvis udbredelse kunne skade beskyttelsen af den offentlige interesse, herunder navnlig den offentlige sikkerhed.

Med hensyn til Kommissionens forslag til en forordning(2), der blev vedtaget den 26. januar 2000, om gennemførelse af artikel 255 (tidligere artikel 191a) i EF-traktaten indeholder det heller ikke bestemmelser om, at de dokumenter, der er klassificeret inden for forsvarsområdet, skal udelukkes på forhånd fra forordningens anvendelsesområde. Derimod indeholder forslaget bestemmelser om, at institutionerne kan nægte adgang til et dokument, hvis udbredelsen heraf kunne skade beskyttelsen af den offentlige interesse alvorligt, herunder navnlig den offentlige sikkerhed og forsvaret.

På Coreper-mødet den 26. juli 2000, hvor forslaget til afgørelsen blev godkendt, afgav Kommissionen en erklæring om, at den forpligtede sig til at tage sine egne bestemmelser om offentlighedens aktindsigt op til overvejelse for at sikre det samme beskyttelsesniveau for dokumenter, der hører ind under den fælles europæiske sikkerheds- og forsvarspolitik. I givet tilfælde vil den undersøge, om det i medfør af artikel 255, stk. 2, i EF-traktaten er nødvendigt at foretage en eventuel ændring af forslaget til forordningen om aktindsigt i Europa-Parlamentets, Rådets og Kommissionens dokumenter.

Kommissionen undersøger for øjeblikket den eventuelle opfølgning af Rådets afgørelse.

(1) EFT L 212 af 23.8.2000.

(2) KOM(2000) 30 endelig udgave.